Η οδηγία 2007/2/ΕΚ θεσπίζει γενικούς κανόνες για τη δημιουργία υποδομής χωρικών πληροφοριών* στην Ευρώπη για τους σκοπούς των περιβαλλοντικών πολιτικών της Ευρωπαϊκής Ένωσης (ΕΕ) και για πολιτικές ή δραστηριότητες που ενδέχεται να έχουν αντίκτυπο στο περιβάλλον. Η ευρωπαϊκή υποδομή βασίζεται σε υποδομές χωρικών πληροφοριών που έχουν δημιουργήσει και διαχειρίζονται τα κράτη μέλη της ΕΕ. Η οδηγία εφαρμόζεται για χωρικά δεδομένα τα οποία: καλύπτουν περιοχές επί των οποίων τα κράτη μέλη ασκούν δικαιοδοτικά δικαιώματα· είναι σε ηλεκτρονική μορφή· βρίσκονται σε κατοχή δημόσιας αρχής ή άλλου φορέα που χρησιμοποιεί το δίκτυο, ή στην κατοχή τρίτου για λογαριασμό αυτών· σχετίζονται με περιβαλλοντικές πληροφορίες. Τα κράτη μέλη είναι υπεύθυνα να διασφαλίζουν ότι δημιουργούνται μεταδεδομένα* για τα διάφορα σύνολα περιβαλλοντικών χωρικών δεδομένων* και τις υπηρεσίες που απαριθμούνται στη νομοθεσία. Ανάλογα με το θέμα, αυτά πρέπει να δημιουργούνται εντός 2 ή 5 ετών από τη θέση σε ισχύ των κανόνων. Η Ευρωπαϊκή Επιτροπή, επικουρούμενη από μια επιτροπή, θεσπίζει τεχνικές ρυθμίσεις για τη διασφάλιση της διαλειτουργικότητας των συνόλων και υπηρεσιών χωρικών δεδομένων και τα εναρμονίζει όπου αυτό μπορεί να εφαρμοστεί. Οι εν λόγω εκτελεστικές διατάξεις έπρεπε να εκδοθούν το αργότερο στις 15 Μαΐου 2009 ή στις 15 Μαΐου 2012, ανάλογα με το θέμα. Τα κράτη μέλη πρέπει να δημιουργούν και να διαχειρίζονται δίκτυο με τις ακόλουθες υπηρεσίες: υπηρεσίες εξεύρεσης: για την αναζήτηση συνόλων και υπηρεσιών χωρικών δεδομένων· υπηρεσίες απεικόνισης: για την οπτική παρουσίαση, την πλοήγηση, τη μεγέθυνση/σμίκρυνση, τη μετακίνηση του κέντρου (pan) ή την υπέρθεση (overlay) ορατών συνόλων χωρικών δεδομένων· υπηρεσίες τηλεφόρτωσης από την υποδομή (download): για την άμεση πρόσβαση και τηλεφόρτωση από την υποδομή αντιγράφων συνόλων χωρικών δεδομένων, όπου αυτό μπορεί να εφαρμοστεί· υπηρεσίες μετασχηματισμού: για τον μετασχηματισμό των συνόλων χωρικών δεδομένων με στόχο την επίτευξη διαλειτουργικότητας. Οι δημόσιες αρχές πρέπει να είναι σε θέση να συνδέουν τα οικεία σύνολα και τις υπηρεσίες χωρικών δεδομένων με το εθνικό δίκτυο. Τα κράτη μέλη μπορούν να περιορίζουν την πρόσβαση του κοινού σε σύνολα και υπηρεσίες χωρικών δεδομένων για διάφορους λόγους, όπως το νομικό απόρρητο, η δημόσια ασφάλεια, τα δικαιώματα πνευματικής ιδιοκτησίας ή η προστασία του περιβάλλοντος. Η Επιτροπή διαχειρίζεται τη δικτυακή πύλη γεωγραφικών πληροφοριών Inspire της ΕΕ, που παρέχει πρόσβαση στα εθνικά δίκτυα. Η νομοθετική πράξη δεν απαιτεί τη συλλογή νέων χωρικών δεδομένων. Αξιολόγηση Τον Ιούλιο του 2022, η Επιτροπή δημοσίευσε το έγγραφο εργασίας των υπηρεσιών για την αξιολόγηση της εφαρμογής της οδηγίας Inspire (2007/2/ΕΚ). Η αξιολόγηση ήταν υποχρεωτική δια νόμου και βασίζεται στην αξιολόγηση της οδηγίας στο πλαίσιο του προγράμματος REFIT το 2016 που δημοσιεύτηκε ως έκθεση της Επιτροπής COM(2016) 478 final της 20ής Ιουλίου 2016. Η αξιολόγηση έδειξε ότι η οδηγία Inspire είναι ακόμη πολύ σχετική για την καταπολέμηση των εμποδίων του παρελθόντος όσον αφορά την κοινοχρησία δεδομένων και την κάλυψη των αναγκών για δεδομένα στο μέλλον. Στο πλαίσιο αυτής της ολοένα και μεγαλύτερης σημασίας, αποδείχθηκε επίσης ότι το νομικό πλαίσιο μπορεί να βελτιωθεί όσον αφορά την αποτελεσματικότητά του. Η αξιολόγηση θα επικαιροποιήσει την πρωτοβουλία GreenData4All που ανακοινώθηκε στην ευρωπαϊκή στρατηγική για τα δεδομένα, για την οποία δρομολογήθηκε μια διαδικασία συγκέντρωσης αποδεικτικών στοιχείων στις 26 Φεβρουαρίου 2024.